CELEX: 32016D0118
Language: bg
Date: 2016-01-20 00:00:00
Title: Решение (ОВППС) 2016/118 на Комитета по политика и сигурност от 20 януари 2016 година относно изпълнението от EUNAVFOR MED — операция SOPHIA на Резолюция 2240 (2015) на Съвета за сигурност на Организацията на обединените нации (EUNAVFOR MED — операция SOPHIA/1/2016)

29.1.2016   
            
            
               BG
            
            
               Официален вестник на Европейския съюз
            
            
               L 23/63
            
         РЕШЕНИЕ (ОВППС) 2016/118 НА КОМИТЕТА ПО ПОЛИТИКА И СИГУРНОСТ
   от 20 януари 2016 година
   относно изпълнението от EUNAVFOR MED — операция SOPHIA на Резолюция 2240 (2015) на Съвета за сигурност на Организацията на обединените нации (EUNAVFOR MED — операция SOPHIA/1/2016)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение (ОВППС) 2015/778 на Съвета от 18 май 2015 г. за военна операция на Европейския съюз в южната част на Централното Средиземноморие (EUNAVFOR MED — операция SOPHIA) (1), и по-специално член 6, параграф 1 от него,
   като има предвид, че:
   
               (1)
            
            
               В Решение (ОВППС) 2015/778 на Съвета се предвижда, че военната операция на Европейския съюз в южната част на Централното Средиземноморие (EUNAVFOR MED — операция SOPHIA) („операцията“) се осъществява в различни фази.
            
         
               (2)
            
            
               На 14 септември 2015 г. Съветът заключи, че са изпълнени всички условия за преминаване на операцията към част от втората фаза на операцията в открито море. На 28 септември 2015 г. Комитетът по политика и сигурност прие Решение (ОВППС) 2015/1772 (2) относно преминаването на EUNAVFOR MED — операция SOPHIA към втората фаза на операцията съгласно предвиденото в член 2, параграф 2, буква б), подточка i) от Решение (ОВППС) 2015/778, с което също така бяха одобрени адаптирани правила за използване на сила за тази фаза на операцията.
            
         
               (3)
            
            
               На 9 октомври 2015 г. Съветът за сигурност на Организацията на Обединените нации (ССООН) прие Резолюция 2240 (2015). Посочената резолюция засилва правомощието за предприемане на мерки срещу контрабандата на мигранти и трафика на хора от територията на Либия и край бреговете ѝ. По-специално в точки 7, 8 и 10 от нея се разрешава на държавите-членки, които действат самостоятелно или посредством регионални организации, участващи в борбата срещу контрабандата на мигранти и трафика на хора, в продължение на една година „да извършват проверки в открито море край бреговете на Либия на плавателни съдове, за които имат основателни съмнения, че се използват за контрабанда на мигранти или трафик на хора от Либия, при условие че тези държави-членки и регионални организации полагат добросъвестни усилия за получаване на съгласието на държавата на знамето за упражняване на посоченото в настоящата точка правомощие“. С нея се разрешава на държавите-членки и „да конфискуват плавателни съдове, проверявани съгласно правомощието по точка 7, за които е потвърдено, че се използват за контрабанда на мигранти или трафик на хора от Либия, като изтъква, че по-нататъшни действия по отношение на такива плавателни съдове, проверявани съгласно правомощието по точка 7, включително отстраняване, ще се предприемат в съответствие с приложимото международно право при надлежно отчитане на интересите на всички добросъвестни трети страни“ и „да използват всички мерки, съразмерно на конкретните обстоятелства при сблъсъка с контрабандистите на мигранти и трафикантите на хора, при извършването на дейностите по точки 7 и 8 и при пълно спазване на приложимото международно право в областта на правата на човека“.
            
         
               (4)
            
            
               На 16 октомври 2015 г. командващият операцията EUNAVFOR MED — операция SOPHIA посочи, че операцията е готова да изпълни Резолюция 2240 (2015) на ССООН.
            
         
               (5)
            
            
               Вследствие на постигнатото съгласие в Комитета по политика и сигурност, на 18 януари 2016 г. Съветът заключи, че са изпълнени условията, които позволяват операцията да приложи правомощията, предоставени ѝ от Резолюция 2240 (2015) на ССООН относно открито море край бреговете на Либия, в съответствие с Решение (ОВППС) 2015/778 на Съвета.
            
         
               (6)
            
            
               Следователно операцията следва да бъде оправомощена да извършва качване на борда, претърсване, конфискуване и отклоняване в открито море на плавателни съдове, за които се подозира, че се използват за незаконно превеждане или трафик на хора, в съответствие с условията, предвидени в Резолюция 2240 (2015) на ССООН, като за тази цел следва да бъдат одобрени адаптирани правила за използване на сила.
            
         
               (7)
            
            
               Преминаването към следващи фази на операцията, включително мерките в териториалните и вътрешните води на крайбрежна държава съгласно член 2, параграф 2, буква б), подточка ii) от Решение (ОВППС) 2015/778, зависи от допълнителна оценка от страна на Съвета във връзка с изпълнението на условията за това преминаване към нова фаза, при която се вземат предвид всички приложими резолюции на ССООН и съгласието на съответните крайбрежни държави, както и решението на Комитета по политика и сигурност относно това кога да се осъществи преминаването, в съответствие с Решение (ОВППС) 2015/778 и Решение (ОВППС) 2015/972 на Съвета (3),
            
         ПРИЕ НАСТОЯЩОТО РЕШЕНИЕ:
   Член 1
   Военната операция на Европейския съюз в южната част на Централното Средиземноморие (EUNAVFOR MED — операция SOPHIA) се оправомощава да извършва качване на борда, претърсване, конфискуване и отклоняване в открито море на плавателни съдове, за които се подозира, че се използват за незаконно превеждане или трафик на хора в съответствие с условията, предвидени в Резолюция 2240 (2015) на ССООН, и в съответствие с Решение (ОВППС) 2015/778, за периода, посочен в тази резолюция, както и за последващите удължения на този период от страна на Съвета за сигурност.
   Член 2
   Адаптираните правила за използване на сила, с които оправомощаването по член 1 поражда действие, се одобряват.
   Член 3
   Настоящото решение влиза в сила в деня на приемането му.
   
      Съставено в Брюксел на 20 януари 2016 година.
      
         
            За Комитета по политика и сигурност
         
         
            Председател
         
         W. STEVENS
      
   
   
      (1)  ОВ L 122, 19.5.2015 г., стр. 31.
   
      (2)  ОВ L 258, 3.10.2015 г., стр. 5.
   
      (3)  ОВ L 157, 23.6.2015 г., стр. 51.